b'\n_START_ARTICLE_\nJustin II.\n_START_PARAGRAPH_\nJustin II. (lat. Flavius Iustinus Iunior Augustus, starogr\xc4\x8d. \xce\xa6\xce\xbb\xce\xac\xce\xb2\xce\xb9\xce\xbf\xcf\x82 \xe1\xbc\xb8\xce\xbf\xcf\x85\xcf\x83\xcf\x84\xce\xaf\xce\xbd\xce\xbf\xcf\x82 \xe1\xbd\x81 \xce\xbd\xce\xb5\xcf\x8e\xcf\x84\xce\xb5\xcf\x81\xce\xbf\xcf\x82) (o. 520. - 5. listopada 578.), bizantski car (565. - 578.). Za njegove vladavine raspalo se univerzalno Rimsko Carstvo koje je obnovio njegov ujak i car Justinijan I. Veliki.\n_START_SECTION_\n\xc5\xbdivotopis\n_START_PARAGRAPH_\nJustinovi roditelji bili su Dulcidije i Vigilantija, sestra cara Justinijana I. Zahvaljuju\xc4\x87i svom polo\xc5\xbeaju na dvoru i \xc5\xbeeni Sofiji, ne\xc4\x87akinji Justinijanove \xc5\xbeene, utjecajne carice Teodore, Justin je nakon Justinijanove smrti godine 565. bez te\xc5\xa1ko\xc4\x87a postao carem. Postojao je jo\xc5\xa1 jedan pretendent koji se tako\xc4\x91er zvao Justin i koji tako\xc4\x91er je bio Justinijanov ne\xc4\x87ak, ali on je brzo odstranjen._NEWLINE_Prvi dani vladavine Justina II. mnogo su obe\xc4\x87avali: Isplatio je dugove svoga ujaka, brinuo se za sudstvo i pozvao na vjersku toleranciju. Nije zapostavio ni zapad dr\xc5\xbeave nego je nastojao zadr\xc5\xbeati sva podru\xc4\x8dja koja je osvojio njegov prethodnik car Justinijan. U tome nije uspio zbog op\xc4\x87e iscrpljenosti dr\xc5\xbeave uzrokavane brojnim i skupim Justinijanovim ratovima, ali jo\xc5\xa1 vi\xc5\xa1e zbog samovolje aristokracije i nesposobnih namjesnika u zapadnim provincijama. Justinova protumonofizitska politika tako\xc4\x91er je bila uzrokom previranja u dr\xc5\xbeavi._NEWLINE_Odlu\xc4\x8duju\xc4\x87i doga\xc4\x91aj njegove vladavine bila je invazija Langobarda pod kraljem Alboinom na Italiju godine 568. Taj germanski narod je u sljede\xc4\x87ih nekoliko godina osvojio velike dijelove Italije i time gotovo uni\xc5\xa1tio restauratorsko djelo Justinijana I. Justin je mogao pru\xc5\xbeiti samo slab otpor Langobardima budu\xc4\x87i da je bio zauzet na sjevernim i isto\xc4\x8dnim granicama Carstva. Na rijeci Dunavu vodio je vi\xc5\xa1e bezuspje\xc5\xa1nih vojnih pohoda protiv Avara, dok je na istoku godine 572. ponovo izbio rat protiv perzijskih Sasanida, okon\xc4\x8dan jo\xc5\xa1 za Justinijanove vladavine mirom 562._NEWLINE_Povod tom ratu bili su nerije\xc5\xa1eni sporovi na podru\xc4\x8dju Kavkaza gdje su se sukobljavali interesi Bizanta i Perzije. Kasnoanti\xc4\x8dki autori predbacuju Justinu da je lakomisleno isprovocirao perzijski napad time \xc5\xa1to je podupro jednu pobunu u onom dijelu Armenije koji su kontrolirali Perzijanci. Uzrok izbijanju rata tako\xc4\x91er je zasigurno bilo i bizantsko nezadovoljstvo mirom koji je car Justinijan sklopio 562. morav\xc5\xa1i platiti za to Perzijancima veliki danak (tribut). Iako su obje strane bile lo\xc5\xa1e pripremljene za rat, Perzija je pod kraljem Hozrojem I. izvoj\xc5\xa1tila zna\xc4\x8dajne pobjede protiv Bizanta._NEWLINE_Trupe Sasanida preplavile su Mezopotamiju i osvojile godine 573. va\xc5\xbenu tvr\xc4\x91avu Daru. Bizant je protiv Perzije sklopio savez s Turcima koji su ih trebali napasti s le\xc4\x91a, ali i Turci su se ubrzo okrenuli protiv njega. Me\xc4\x91utim i Bizantinci su izvojevali neke pobjede: carev vojskovo\xc4\x91a Justinijan (brat onoga Justina koji je pretendirao na prijestolje i kojega je car dao odstraniti) je godine 575. u bitki kod Melitene te\xc5\xa1ko porazio Perzijance. Bio je jedan od najte\xc5\xbeih perzijskih poraza. I sam kralj Hozroje jedva je izvukao \xc5\xbeivu glavu. Bizant me\xc4\x91utim nije mogao iskoristiti ovu pobjedu jer su se Perzijanci brzo oporavili od poraza tako da je Justin morao sklopiti nesiguram mir s Perzijancima uz obvezu pla\xc4\x87anja godi\xc5\xa1njeg danka. To je me\xc4\x91utim vrijedilo samo za Mezopotamiju, dok su se u Armeniji ve\xc4\x87 578. sukobi opet rasplamsali._NEWLINE_Justin je od 574. pokazivao znakove du\xc5\xa1evne bolesti. Stoga je na savjet svoje supruge Sofije 7. prosinca 574. imenovao uspje\xc5\xa1noga generala Tiberija za svoga suvladara. Tiberije je otada prakti\xc4\x8dki vladao dr\xc5\xbeavom. Kad je Justin 5. listopada 578. umro Tiberije je bez problema postao carem.'